ສະຫະລັດວ່າ ບໍ່ມີຫຍັງປ່ຽນແປງ ໃນແຜນການ ກ່ຽວກັບ ອັຟການິສຖານ (ເບິ່ງວີດີໂອ)
ນາຍ​ພົນ John Allen ກ່າວວ່າ ການໂອນ ການຄວບຄຸມ ດ້ານຄວາມປອດໄພ ໃຫ້ອັຟການິສຖານ ຈະດໍາເນີນຕາມກໍານົດເດີມ.
ຜູ້ບັນຊາການກໍາລັງນາໆຊາດໃນອັຟການິສຖານ ນາຍພົນ John Allen ແຫ່ງກອງທັບ ມາຣິນສະຫະລັດ ກ່າວວ່າ ຕາຕະລາງເວລາສໍາລັບການໂອນການຄວບຄຸມດ້ານຄວາມ ປອດໄພໂດຍເຕັມຈາກຝ່າຍກໍາລັງປະສົມນາໆຊາດ ໄປໃຫ້ອັຟການິສຖານັ້ນ ຍັງບໍ່ທັນ ໄດ້ປ່ຽນແປງເທື່ອ ນາຍພົນ Allen ກ່າວເຊ່ນນີ້ໃນການຕອບຕໍ່ຄໍາປະກາດຂອງທ່ານ Leon Panetta ລັດ ຖະມົນຕີປ້ອງກັນປະເທດສະຫະລັດ ເມື່ອຕົ້ນສັບປະດາຜ່ານມາທີ່ວ່າ ທະຫານອາເມຣິກາ ສ່ວນໃຫຍ່ຈະຍຸດຕິການການປະຕິບັດງານສູ້ລົບຂອງຕົນໃນອັຟການິສຖານພາຍໃນທ້າຍ ປີ 2013 ຊຶ່ງເປັນເວລານຶ່ງປີ ກ່ອນກໍານົດທີ່ໄດ້ວາງໄວ້ທໍາອິດນັ້ນ ນາຍພົນ Allen ກ່າວຕໍ່ວິທະຍຸວີໂອເອໃນວັນເສົາວານນີ້ວ່າ ອັນນີ້ແມ່ນແຜນການທີ່ວາງ ໄວ້ຕັ້ງແຕ່ໃດມາ ແລະບໍ່ໄດ້ເລັ່ງລັດຕາລາງເວລາ Lisbon ໃຫ້ໄວຂຶ້ນແຕ່ຢ່າງໃດ ແລະທ່ານ ກ່າວຕໍ່ໄປວ່າ ກໍາລັງຝ່າຍປະສົມຈະສືບຕໍ່ປະຕິບັດງານຄຽງບ່າຄຽງໄຫລ່ ກັບກອງທັບອັຟ ການິສຖານ ໄປຕະຫລອດປີ 2013 ຈົນຮອດທ້າຍປີ 2014 ຊຶ່ງເປັນແຜນການທີ່ໄດ້ວາງ ໄວ້ທີ່ກຸງ Lisbon ນັ້ນ ນາຍພົນ Allen ໃຫ້ຂໍ້ສັງເກດວ່າ ເຖິງແມ່ນວ່າພວກກໍາລັງຂອງອັຟການິສຖານ ຈະເປັນ ຜູ້ນໍາພາໃນທົ່ວປະເທດເລີ່ມແຕ່ກາງປີ 2013 ເປັນຕົ້ນໄປກໍຕາມ ແຕ່ພວກກໍາລັງປະສົມ ກໍຄວນຈະຄາດໝາຍວ່າ ຕົນກໍຈະຕ້ອງໄດ້ທໍາການສູ້ລົບເຊ່ນກັນ ແລະທ່ານກ່າວຕື່ມວ່າ ທ່ານບໍ່ຄາດວ່າກຸ່ມຕາລີບັນຈະຍິນຍອມຫລືວາງອາວຸດລົງຢ່າງງ່າຍໆ ແຕ່ທ່ານປະຕິເສດ ເຊ່ນກັນຕໍ່ການລົງຄວາມເຫັນຢູ່ໃນລາຍງານລັບຂອງກອງທັບສະຫະລັດ ທີ່ຮົ່ວໄຫລອອກ ມາ ທີ່ເວົ້າວ່າ ພວກສະມາຊິກຂອງກຸ່ມຕາລີບັນໄດ້ສະແດງຄວາມໝັ້ນໃຈອອກມາວ່າ ພວກ ຕົນຈະສາມາດຍຶດອໍານາດຄືນອີກໄດ້ໃນອັຟການິສຖານ ເມື່ອໃດພວກກໍາລັງປະສົມຖອນ ອອກຈາກປະເທດໄປແລ້ວນັ້ນ ການຊ່ອຍເຫລືອຂອງຕ່າງປະເທດສໍາລັບຊາວອັຟການິສຖານຫລັງຈາກ ປີ 2014 ແລ້ວ ນັ້ນ ສ່ວນໃຫຍ່ກໍຈະພົວພັນກັບການຊ່ອຍເຫລືອດ້ານການເງິນ ແລະການເຝິກແອບ ສໍາລັບລັດຖະບານພົນລະເຮືອນແລະກໍາລັງຮັກສາຄວາມປອດໄພຂອງອັຟການິສຖານ